Пушысты Хвасточак  
*Яраслаў Пархута*

На ўскрайку пушчы, у дупле старога дуба жыла сям'я Янота Паласкуна: сам Янот, Яноціха ды іхні сыночак — Пушысты Хвасточак.

Дружна жылі Паласкуны. Мышэй па лесе ганялі, арэхі-ягады збіралі, сыночка да работы прывучалі. Не раз ён з Яноціхай нават бялізну паласкаць на рачулку бегаў.

Ды аднойчы бяда здарылася: згубіўся янотаў сыночак! Ужо добра ўвечарэла, а яго ўсё няма і няма. Янот з Яноціхай устрывожыліся, усю пушчу абабеглі, а сыночка Пушыстага Хвасточка так і не знайшлі. Паселі пад дубам і думаюць: як быць?

Якраз у гэты час вакол дуба Кажан[[1]](#footnote-1) круціўся. Янот да яго:

— Бяда ў нас. Прапаў сыночак Пушысты Хвасточак. Мы абабеглі ўсё наваколле, а знайсці не знайшлі. Вы, кажаны, добрыя летуны, асабліва поначы. Абляці, калі ласка, пушчу, мо дзе ўбачыш нашага сыночка.

— Добра, — сказаў Кажан і кінуўся між дрэў.

Доўга ён лётаў ці мала, а вярнуўся і кажа:

— Нідзе вашага сыночка не бачыў. Няйначай, ваўкі зарэзалі.

Забедавалі Паласкуны. А тут якраз на суку Сычык умасціўся. Янот да яго:

— Бяда ў нас. Прапаў сыночак Пушысты Хвасточак. Мы абабеглі ўсё наваколле, а знайсці не знайшлі. Кажана прасілі. Пушчу ўсю абляцеў, а таксама не ўбачыў. Кажан кажа: ваўкі зарэзалі. Ды мы не верым. У цябе, Сычык, вочы відушчыя, мо ты высачыш, дзе ён.

— Добра, — згадзіўся Сычык і таксама кінуўся між дрэў.

Доўга ён лётаў ці мала, а вярнуўся і кажа:

— Нідзе вашага сыночка не бачыў. Няйначай, мядзведзі задралі.

Яшчэ болей забедавалі Паласкуны, не ведаюць, што цяпер і рабіць. А тут якраз міма пралятаў Светлячок, заўважыў, што ў іх нешта здарылася, пытаецца:

— У чым справа, суседзі?

— Бяда ў нас, — адказаў Янот. — Прапаў сыночак Пушысты Хвасточак. Мы абабеглі ўсё наваколле, а знайсці не знайшлі. Кажана прасілі. Пушчу ўсю абляцеў, а таксама не ўбачыў, казаў: ваўкі зарэзалі. Ды мы не верылі. Папрасілі Сычыка. У яго вочы відушчыя, павінен быў высачыць. Але і ён нідзе сыночка не ўбачыў. Кажа: мядзведзі задралі. Ды мы і ў гэта не верым. Мо ты, Светлячок, высветліш, дзе ён.

— Добра, — прамовіў Светлячок. — Толькі зробім так: я буду ляцець і свяціць, а вы — бегчы следам ды глядзець ва ўсе вочы. У нашай пушчы нічога не прападае. Знойдзем!

Доўга яны так шукалі ці не, а нарэшце ўбачылі: у купіне лясной травы ляжыць Пушысты Хвасточак, скруціўся абараначкам і пахропвае сабе паціху. Першая кінулася да сынка Яноціха:

— А мой міленькі, а мой харошанькі! А мы думалі, што назусім згубіўся. А ты, бачыш, у купінцы адлежваўся!..

Пушысты Хвасточак пазяхнуў і сказаў:

— Я штонікі бегаў на рачулку паласкаць, ды, ідучы дамоў, стаміўся, прылёг і падрамаў трошкі.

Янот хацеў надраць вушы за такое самавольства, але раздумаў. Пушысты Хвасточак добрую справу рабіў — да работы прывучаўся!

1. *Кажан* — рус. Летучая мышь. [↑](#footnote-ref-1)